碧沼寺
作者：劉庠
朝代：宋

paragraphs: 萬疊羣山裏，招提獨屹然。
遠依花嶺構，高與上方連。
鐘磬雲霄外，簷楹杳靄邊。
佛宮皆古像，詩版盡唐賢。
乘興公餘日，間來首夏天。
池清初過雨，沼碧乍生蓮。
薜荔垂青幄，芭蕉展翠牋。
谿聲寒漱玉，嵐氣冷堆煙。
信步宜松徑，烹茶喜石泉。
虛堂不知暑，凈境合通仙。
自得幽棲趣，翻嗟俗事牽。
紅塵懶回首，落日尚遷延。